110 年國語文競賽客家語朗讀文章高中學生組（四縣腔）

 𠊎係編號第○號

【老鄰舍】張美容原作

 戴在都市肚，隔壁鄰舍相堵頭1，盡多就笑笑仔、頷下頭，無 麼个有相借問，就算日時頭，儕儕也閂門閉戶罕得來往，看著恁 樣，𠊎特別懷念細人仔時个老鄰舍。

 頭擺𠊎戴在莊下个街路肚，鄰舍多，大家長下這家行行、該 家尞尞。像對門做西裝个矮師傅屋下，大家就盡愛去，大人會去 討兜布尾布截來補衫褲，細人仔就拈兜布碎仔2來份家啦，暗晡頭 大人做閒吔，就在厥店亭下尞涼、打嘴鼓，一群細人仔就坐在做 西裝个長桌頂寫作業、讀書，就像自家屋下樣仔。

 對門還有一間阿德伯个布店，店肚花剌必駁3个布仔，當餳 人，𠊎兜輒輒去看哪垤布仔較靚，到阿姆過家尞該下，就拉等佢 去剪布做衫，雖然失望个時節較多，毋過，阿姆个「下二擺、下 二擺」，還係分𠊎盡大个期待。在阿德伯个布店，長下夢想自家 著等阿姆做个長衫4，有肨肨个袖仔，有肨肨个裙；有加蕾絲，有框木米5，像公主樣仔。

 「咭咕咭6，兩片生翼，背囊屙屎，肚底絡食。」隔壁做木匠个阿松伯，緊做事緊做令仔分𠊎兜揣，在脣項看佢鉋枋仔个細人 仔，無人揣得著，阿松伯擎起鉋仔，先摎兩片手扼个柄咭咭𢼛𢼛 敲核來，就開始鉋枋仔，無用个鉋熡7就在鉋仔个背囊頂哱等出，鉋仔肚底个枋仔就鉋到亮亮，做得用哩，原來答案係鉋仔，實在生趣。阿松伯毋單止好講笑，厥屋下滿地泥大大細細个樹矻仔8、勼勼勼勼个鉋熡，也係𠊎兜最愛搞个東西，到這下，鼻公脣像人 還留等香香个木材氣味。

 屋下上兩間个點心店乜盡記得，一到𤐙香油9个時節，歸街路就香到奈毋得，這間點心店這下係有名个百年老店吔，一到尞日，人就多到尖毋開腳10。𠊎乜長下會跍在錦榮叔个門口看佢鋸竹 仔、破篾仔，像變奇術11樣仔，做出竹交椅、竹椅轎12、竹桌、竹 凳。其他還有剃頭店、糖仔店、冰店、打鐵店等等，逐間就裝滿 𠊎童年个生活。「遠親不如近鄰」，對頭擺个𠊎來講，非常確實，無想著這下，隔壁鄰舍嗄摎生份人共樣，分人十分个感慨！

1 相堵頭：音 xiongˊ duˇ teuˇ；面對面遇到。

2 布碎仔：音 bu sui eˋ；碎布。

3 花剌必駁：音 faˊ laˊ bidˋ bogˋ；顏色多而雜。

4 長衫：音 congˇ samˊ；洋裝。

5 框木米：音 kiongˊ mugˋ miˋ；鑲如木耳般皺褶的邊。

6 咭咕咭：音 gid guˋ gid；鉋木材的磨擦聲。

7 鉋熡：音 pauˇ loˊ；鉋出來的木頭屑。

8 樹矻仔：音 su kid eˋ；小木頭塊。

9 𤐙香油：音 biag hiongˊ iuˇ；爆紅蔥頭。

10 尖毋開腳：音 jiamˊ mˇ koiˊ giogˋ；比喻人極多。

11 變奇術：音 bien kiˇ sud；變魔術。

12 竹椅轎：音 zugˋ iˋ kieu；嬰兒坐的竹椅。